<classify> WAHISANI na Washirika wa Maendeleo DPs wametoa asilimia 69 ya ahadi za misaada na mikopo waliyoahidi kuchangia katika bajeti ya serikali kuanzia Julai 2018 hadi Januari 2019, imefahamika.Hayo yalisemwa na Msemaji Mkuu wa Serikali ambaye pia ni Mkurugenzi wa Idara ya Habari- MAELEZO, Dk Hassan Abbas alipokuwa akitoa ufafanuzi kuhusu taarifa iliyopotoshwa na matoleo ya mitandaoni ya magazeti ya Mwananchi na The Citizens yakidai kuwa Washirika wa maendeleo wametoa asilimia 6.7 tu katika kipindi hicho.Kutokana na magazeti hayo kudaiwa kufanya makosa kama hayo mara kwa mara serikali imeyapa nafasi ya mwisho ili kujitafakari tena kama yana sababu, nia na dhamira ya kuendelea kuchapishwa. Kwa makosa haya yanayojirudiarudia na yenye nia ovu kwa kuwa hawakutaka hata ufafanuzi wa serikali au nyaraka, serikali inayapa nafasi ya mwisho magazeti ya Mwananchi na the Citizen kujitafakari tena kama yana sababu, nia na dhamira ya kuendelea na kazi hii, alisema Dk Abbas kupitia mtandao wake wa Twitter.Katika ufafanuzi wake juu ya kupotoshwa kwa habari hiyo na magazeti hayo, Dk Abbas alisema; Jana magazeti ya the Citizen na Mwananchi matoleo ya mitandaoni yalibeba habari iliyodai wahisani wametoa asilimia 6.7 tu kwenye bajeti. Habari hii ni uongo wa karne. Takwimu zilizowekwa hata kwenye viambatishi vya hotuba ya Waziri Dk Philip Mpango- Waziri wa Fedha zinaonesha imetolewa asilimia 69 kufikia Januari , 2019, alisema Dk Abbas.Katika hotuba yake kwa wabunge wote, Waziri Mpango alisema hadi Januari 2019, Washirika wa Maendeleo walitoa jumla ya Sh bilioni 1.034, ambapo kati ya kiasi kilichotolewa, misaada na mikopo nafuu ya kibajeti ilikuwa Sh bilioni 125.4 na miradi ya maendeleo Sh bilioni 782, wakati mifuko ya kisekta ilipokea Sh bilioni 127.4.Aidha orodha ya Washirika wa Maendeleo waliotoa misaada na mikopo kuanzia Julai 2018 hadi Januari 2019 iliyotolewa na Waziri Dk Mpango inaonesha uwepo wa mataifa hisani 28 yaliyotoa ahadi ya kuchangia jumla ya Sh milioni 2,676,645 kwa mwaka huu wa fedha ambapo ahadi zilizoahidiwa katika kipindi cha kuanzia Julai 2018 hadi Januari ilikuwa Sh milioni 1,489,740.Aidha orodha hiyo imeeleza kuwa fedha zilizotolewa katika kipindi hicho cha Julai 2018 na Januari,2019 ni Sh milioni 1,034,801 sawa na asilimia 69 ya ahadi zilizotolewa katika kipindi hicho na si asilimia 6.7 kama ilivyoripotiwa na mitandao ya magazeti hayo. Aidha orodha hiyo imekwenda mbali zaidi kwa kueleza namna nchi hizo zilivyochangia kwenye bajeti ambapo nchi za Denmark, Japan, Norway, Uingereza na Ireland zilikuwa zimechangia kwa kati ya asilimia 95 na 354 ya ahadi zao katika bajeti ya serikali katika kipindi hicho.Pia Benki ya Dunia imeonekana kuchangia asilimia 120 ya ahadi yake kwa serikali katika kipindi hicho. Katika kipindi hicho nchi ya Denmark ilitoa ahadi ya kuchangia Sh milioni 69,496 kwa mwaka, ambapo katika kipindi cha kuanzia Julai 2018 hadi Januari 2019 iliahidi kutoa Sh milioni 40,156 na hadi kipindi hicho kilipofika ilikuwa imetoa Sh milioni 38,249 sawa na asilimia 95 ya ahadi yake.Kwa upande wake Japan ilitoa ahadi ya kuchangia Sh milioni 76,902 kwa mwaka, ambapo katika kipindi cha kuanzia Julai 2018 hadi Januari 2019 iliahidi kutoa Sh milioni 43,859 na hadi kipindi hicho kilipofika ilikuwa imetoa Sh milioni 72,734 sawa na asilimia 166 ya ahadi yake. Norway ilitoa ahadi ya kuchangia Sh milioni 19,793 kwa mwaka, ambapo katika kipindi cha kuanzia Julai 2018 hadi Januari 2019 iliahidi kutoa Sh milioni 15,304 na hadi kipindi hicho kilipofika ilikuwa imetoa Sh milioni 16,629 sawa na asilimia 109 ya ahadi yake.Uingereza ilitoa ahadi ya kuchangia Sh milioni 71,129 kwa mwaka, ambapo katika kipindi cha kuanzia Julai 2018 hadi Januari 2019 iliahidi kutoa Sh milioni 40,972 na hadi kipindi hicho kilipofika ilikuwa imetoa Sh milioni 83,010 sawa na asilimia 203 ya ahadi yake.Nayo Benki ya Dunia ilitoa ahadi ya kuchangia Sh milioni 870,954 kwa mwaka, ambapo katika kipindi cha kuanzia Julai 2018 hadi Januari 2019 iliahidi kutoa Sh milioni 440,885 na hadi kipindi hicho kilipofika ilikuwa imetoa Sh milioni 527,854 sawa na asilimia 120 ya ahadi yake.Orodha hiyo pia inaonesha kuwa ingawa Ireland haikutoa ahadi ya mwaka lakini katika kipindi cha Julai 2018, hadi Januari 2019 iliahidi kuchangia Sh milioni 5,408 na kipindi hicho kilipofika ilikuwa imechangia Sh milioni 19,136 sawa na asilimia 354 ya ahadi iliyotoa. Nchi nyingine zilizochangia kwenye bajeti pamoja na kiwango cha asilimia ni Sweeden asilimia 31, Uswisi asilimia 35 na Jamhuri ya Korea asilimia 28.  <topic>: KITAIFA 